### 8.      Beslutning om Forslag til lokalplan nr. 566 og kommuneplantillæg nr. 7 for Havnerelaterede erhverv i [adresse]

**Åbent**

Sagsnr.: 326-2016-56822       J.nr.: 01.02.05           Dokumentnr.:
326-2017-1583

**Sagstype**

Beslutning.

**Resume og sagens baggrund**

I 2008 blev der gennemført en planlægning i form af
Lokalplan nr. 500 med tilhørende kommuneplantillæg nr. 25 for udvidelse af
[adresse] med inddragelse af nye arealer til havneformål, umiddelbart
vest for [adresse]. I forbindelse med planlægningen blev der desuden
udarbejdet en samlet VVM- og miljøvurderingsrapport til belysning af planerne
og projektets påvirkning af miljøet.

Der er nu aktuelle planer for en udbygning af delområde II
og III i Lokalplan nr. 500, og på den baggrund er denne Lokalplan nr. 566
udarbejdet, samt kommuneplantillæg (vedlagt som Bilag 1)der præciserer
rammeafgrænsningerne. Dette fremlægges til politisk godkendelse med henblik på
at foretage en offentlig høring.

**Indstillinger**

Direktøren indstiller, at:

1. Forslag til Kommuneplantillæg nr. 7 til [adresse] 2013-2024
godkendes til offentlig fremlæggelse i 8 uger

2. Forslag til Lokalplan nr. 566 for havnerelaterede erhverv i Ny Vesthavn
inkl. miljøvurdering godkendes til offentlig fremlæggelse i 8 uger

3. Administrationen bemyndiges til at foretage nødvendige redaktionelle
ændringer inden lokalplanforslag og miljørapport offentligt fremlægges.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

I 2008 blev der gennemført en planlægning i form af
Lokalplan nr. 500 samt det tilhørende kommuneplantillæg nr. 25 for udvidelse af
[adresse] med inddragelse af nye arealer vest for Asnæsværket til
havneformål. I forbindelse med planlægningen blev der desuden udarbejdet en
samlet VVM- og miljøvurderingsrapport til belysning af planerne og projektets påvirkning
af miljøet.

Det var udgangspunkt i Lokalplan nr. 500, at udbygningen af
havnen skulle ske i etaper, hvoraf den første etape var planlagt til etablering
af en færgehavn med tilhørende vejadgang fra [adresse] – denne del udgjorde
delområderne I og IV i lokalplanområdets vestlige del. På længere sigt kunne de
resterende arealer – delområde II og III i lokalplanområdets østlige del udbygges
til massegods- og containerhavn. Lokalplan nr. 500 fastlagde alene rammer for
delområderne II og III med henblik på en senere præcisering af bestemmelserne i
en ny lokalplan

Lokalplan nr. 500 fastlægger dermed den overordnede
anvendelse af delområde II og III, og forudsætter, at der ikke kan opføres
bebyggelse og lign., før der er udarbejdet en ny og detaljeret lokalplan for
delområderne.

Der er nu aktuelle planer for en udbygning af delområde II
og III i Lokalplan nr. 500, og på den baggrund er dette Forslag til Lokalplan
nr. 566 For havnerelaterede erhverv i [adresse] udarbejdet.

*Lokalplan*

Lokalplan nr. 566 omfatter de arealer som i Lokalplan nr.
500 er udlagt til delområde II, III og IV, og ved den endelige vedtagelse af Lokalplan
nr. 566, aflyses Lokalplan nr. 500 derfor for disse tre delområder. Lokalplan
nr. 500 vil fortsat være gældende for det delområde I, som omfatter
færgehavnen.

De muligheder, som dette Forslag til Lokalplan nr. 566
giver, understøtter og præciserer de rammebestemmelser, som er fastlagt i
Lokalplan nr. 500.

Derudover medfører Lokalplan nr. 566 nogle justeringer og
ændringer af mulighederne i Lokalplan nr. 500.

Ændringerne fra Lokalplan nr. 500 til Forslag til Lokalplan
nr. 566 omfatter i hovedtræk:

1. Ændring af
områdets anvendelsesmæssige opdeling, således at opdelingen i delområder udgår.

2. Præcisering af
områdets anvendelse, således at området alene kan udnyttes til havnerelaterede
formål og arealudlæg til vej og jernbane.

3. Præcisering af
de bebyggelsesregulerende bestemmelser, herunder særligt bebyggelsens omfang og
placering gennem zonering af arealet.

4. Der sikres
fortsat arealudlæg til vej- sti- og jernbaneadgang til den i Lokalplan nr. 500
planlagte færgehavn.

5. Det i Lokalplan
nr. 500 beskrevne beplantningsbælte langs områdets sydlige afgrænsning vil med
Forslag til Lokalplan nr. 566 blive placeret delvist uden for lokalplanafgrænsningen,
og der er derfor ikke medtaget bestemmelser om dette i Lokalplan nr. 566.
Udformning og drift af beplantningsbæltet vil blive fastlagt ved deklaration.
og vil fortsat blive etableret i overensstemmelse med § 8.3 i Lokalplan nr.
500,og som beskrevet i den tidligere udarbejdede VVM-redegørelse. Det
præciseres desuden i Lokalplan nr. 566, at der mod vest skal etableres en
beplantningsmæssig afgrænsning af havnearealerne mod det åbne land.

6. Der fastlægges
mere præcise bestemmelser for områdets ubebyggede arealer. Bl.a. vedrørende:
kajanlæg, oplag, støjafskærmning, belysning og beplantning.

Med lokalplanen sikres mulighed for etablering af nye
havnearealer og kajanlæg og mulighed for en hensigtsmæssig udnyttelse af
området til havnerelaterede erhvervsformål. Da den konkrete disponering af
området er meget afhængig af bl.a. hvilke virksomheder der kommer til, og
hvilke behov disse har, giver lokalplanens bestemmelser stor fleksibilitet i forhold
til den fremtidige bebyggelse og udformning af veje og ubebyggede arealer.

Plan, Byg og Miljø vurderer at plangrundlaget udnyttes fuldt
ud i Forslag til Lokalplan nr. 566 for så vidt angår bebyggelses omfang, samt
at rammerne i Lokalplan 500 opfyldes med bestemmelser om zonering og
fastlæggelse af bebyggelsesregulerende bestemmelser.

*Kommuneplan*

Området ligger inden for kommuneplanens rammeområde K07.E02,
K07.E03 og K07.T02 og er udlagt til hhv. erhvervsområde samt teknisk areal.
Området er desuden omfattet af Lokalplan nr. 500 For Kalundborg Ny Vesthavn,
hvoraf det aktuelle planområde omfatter delområderne II, III og IV i Lokalplan
nr. 500.

I både kommuneplantillæg nr. 25 og Lokalplan nr. 500 blev
der fastlagt meget præcise anvendelsesmæssige opdelinger af arealet til
forskellige typer af havnerelaterede aktiviteter, herunder opdeling i særskilte
områder til hhv. massegods og containere.

På denne baggrund ønske [adresse] at opdelingen og
anvendelsen af det aktuelle planområde justeres, så det i højere grad tilpasses
de fremtidige krav til udnyttelsen af de kommende havnearealer, og der er
derfor behov for at ændre afgrænsningen af rammeområderne.

Forud for gennemførelse af større ændringer af
kommuneplanen, herunder ændringer af et rammeområdes anvendelse eller
afgrænsning, skal der gennemføres en forudgående høring omkring ændringerne.

Der er derfor i november/december 2016 gennemført en forudgående
høring omkring ændringen af kommuneplanen for området. I denne høring kom der 2
høringssvar, som primært omhandlede forudsætninger for etablering af
havneområdet og det fremtidige samarbejde mellem omkringliggende virksomheder.
Plan, Byg og Miljø vurderer, at bemærkningerne ikke giver anledning til
ændringer i tillægget. Hvidbog for høringen er vedlagt som bilag 2.

Kommuneplantillæg nr. 7 er udarbejdet i tilknytning til
Lokalplan nr. 566 For havnerelaterede erhverv i [adresse].

Med kommuneplantillægget ændres rammeområderne i området,
således at rammeområderne  K07.E02, K07.E03, K07.T02 sammenlægges, og hele
området bliver til rammeområde K07.E02.

Dette gøres for at forenkle anvendelsesbestemmelserne for
området. Den eksisterende Lokalplan nr. 500, som omfatter området, fastlægger
alene rammebestemmelser for arealerne omfattet af K07.E02 og K07.E03, og disse
bestemmelser blev tillige indskrevet i kommuneplanrammerne for området, for at
sikre arealerne indtil der blev udarbejdet en ny og detaljeret lokalplan for
området.

En stor del af Lokalplan nr. 500 erstattes nu af en ny og
detaljeret Lokalplan nr. 566, som derfor også med fordel kan erstatte
rammebestemmelserne i kommuneplanen. På den måde sikrer kommuneplantillæg nr.
7, at der er overensstemmelse mellem kommuneplan og lokalplan.

Udover at udlægge et samlet rammeområde for hele området,
ændres også punkt 3 i retningslinje 8.3.1, som oprindeligt havde til formål at
sikre anvendelsen af de forskellige havnefunktioner i Kalundborg Ny Vesthavn.
Denne retningslinje ændres til alene at sikre den overordnede anvendelse for
området.

Derudover udgår punkt 4 i retningslinje 8.3.1, som havde til
formål at sikre opdelingen af havnen. Denne opdeling findes nu i Lokalplan nr.
500, som forsat vil omfatte arealet udlagt til færgehavn, samt i Lokalplan nr.
566, som vil omfatte de kommende havnearealer.

*Forhold til VVM-redegørelsen*

Kalundborg Kommune er VVM-myndighed for så vidt angår
aktiviteterne på landsiden, mens Trafik- og Byggestyrelsen er VVM-myndighed med
hensyn til den del af anlægget, der ligger på søterritoriet.

I forbindelse med udarbejdelsen af Lokalplan nr. 500 for
Kalundborg Ny Vesthavn blev der udarbejdet en samlet VVM- og
miljøvurderingsrapport til at belyse de påvirkninger, som en gennemførelse af
planerne og projektet vil have for miljøet.

De anlæg og aktiviteter, som muliggøres med denne lokalplan,
omfatter alene mindre ændringer og præciseringer i forhold til den tidligere
planlægning. Derfor er der foretaget en screening af ændringerne i projektet
for at afgøre, om der er behov for at udarbejde en ny VVM-redegørelse for
projektet.

På baggrund af denne screening er det vurderet, at de
muliggjorte anlæg og aktiviteter vil holde sig inden for de rammer, som
allerede er behandlet i den tidligere udarbejdede VVM- og miljøvurdering. Det
er derfor vurderet, at der ikke er behov for at udarbejde en ny VVM-redegørelse
for det aktuelle projekt. I forbindelse med offentliggørelse af planforslagene,
offentliggøres afgørelse i forhold til VVM pligten.

Afgørelse om ikke-VVM-pligt offentliggøres selvstændigt på
kommunens hjemmeside.

Der er udarbejdet et notat som redegør for emnerne i
VVM-redegørelsen og miljøvurderingen mhp. på at identificere, hvilke
parametre/emner, der kræver yderligere uddybning i forbindelse med VVM
anmeldelsen af det konkrete projekt. Dette er vedlagt som bilag 3, til
orientering.

*Lov om Miljøvurdering*

I henhold til Lov om miljøvurdering af planer og programmer
(Lov nr. 939 af 3. juli 2013 med senere ændringer), er kommunen forpligtet til
at gennemføre en miljøvurdering, hvis en given plan må antages at kunne få
væsentlig indvirkning på miljøet.

I forbindelse med udarbejdelsen af Lokalplan nr. 500 for
Kalundborg Ny Vesthavn blev der udarbejdet en samlet VVM- og miljøvurderings-rapport
til at belyse de påvirkninger, som en gennemførelse af planerne og projektet
vil have for miljøet.

De anlæg og aktiviteter, som muliggøres med denne lokalplan,
omfatter alene mindre ændringer og præciseringer i forhold til den tidligere
planlægning. Derfor er der foretaget en screening af ændringerne i planerne for
at afgøre, om der er behov for at udarbejde en ny miljøvurdering af planerne.

På baggrund af denne screening er det vurderet, at de
muliggjorte anlæg og aktiviteter vil holde sig inden for de rammer, som
allerede er behandlet i den tidligere udarbejdede VVM- og
miljøvurderingsrapport. Det er derfor vurderet, at der ikke er behov for at
udarbejde en ny miljøvurdering for de aktuelle planer.

*Risikovirksomheder*

I henhold til lovbekendtgørelse nr. 371 af 21. april 2016 er
kommunalbestyrelsen (planmyndigheden) forpligtet til at inddrage hensynet til
risikoen for større uheld i planlægningen, forud for fastsættelse af
bestemmelser for arealanvendelsen i en kommune- eller lokalplan for arealer der
ligger inden for 500 meter fra en virksomheder, der er registreret som en
risikovirksomhed. Det skal ligeledes vurderes, om der inden for denne zone er
andre aktiviteter, der vil kunne påvirke, eller påvirkes af, en
risikovirksomhed og dermed afstedkomme eller forværre et større uheld
(dominoeffekt).

Lokalplanområdet ligger inden for 500 meter fra både Asnæs
Olieterminal og [adresse].

Lokalplanen fastlægger ikke følsom arealanvendelse, herunder
flere boliger eller andre aktiviteter, som medfører en væsentlig stigning i
antallet af mennesker med varigt ophold inden for zonen.

**Økonomiske konsekvenser**

Ingen økonomiske konsekvenser for Kalundborg Kommune.

**Økonomiudvalgets møde den 8.
februar 2017:**

Anbefales.

**Kommunalbestyrelsens møde den 22.
februar 2017:**

Godkender Økonomiudvalgets anbefaling.

26 stemte for: V, O (undtagen Sara Mathiesen), B, I, A, Ø,
Å.

1 stemte imod: Sara Mathiesen, der ønsker at få
protokolleret, at hun er imod Den Nye Vesthavn.

**Bilag**

|  |  |
| --- | --- |
| Bilag 1 - Forslag til Lokalplan nr. 566 og Kommuneplantillæg nr. 7 | 326-2017-33735 |
| Bilag 2 - Behandling af høringssvar, Ny Vesthavn | 326-2017-33506 |
| Bilag 3 - VVM og Miljøvurderingsnotat, Ny Vesthavn | 326-2017-33881 |